চতুর্থীতে ঝেঁপে নামবে বৃষ্টি! দুপুরে রেঁধে ফেলুন মুরগির মাংসের খিচুড়ি

ওয়েব ডেস্ক: মঙ্গলবারের দুর্যোগ কাটিয়ে ধীরে ধীরে ছন্দে ফিরছে শহর কলকাতা (Kolkata)। কিন্তু এখনই রেহাই মিলছে না বৃষ্টি থেকে! হ্যাঁ। নতুন করে তৈরি হওয়া নিম্নচাপের জেরে ঝেঁপে বৃষ্টি নামবে শহর ও একাধিক জেলায়। ভারী বৃষ্টির ফলে আবারও সেই জলবদ্ধতার (Watelogging) পরিস্থিতি তৈরি হবে। আবারও এক হাঁটু জল পেরিয়ে অফিস যেতে…। আচ্ছা। উৎসবের মরসুমে অফিস নয় হয় একদিন ডুব দিলেন। কিন্তু বাজার? জল জমলে বাজার যাওয়াও তো লাটে উঠবে। একটা কাজ করতে পারেন। ফ্রিজে কিছুটা মুরগির মাংস কিনে রাখুন। বৃষ্টি তো আসছেই। রেঁধে ফেলবেন বাঙালির প্রিয় খাবার ‘খিচুড়ি’। উৎসবের দিনে শুধু চালে ডালে নয়, মুরগির মাংস (Chicken Khichudi) দিয়েই সুস্বাদু খিচুড়ি রেঁধে নিন। মনও ভরবে আর বৃষ্টির সকালে বাজার যাওয়ার ঝক্কিও থাকবে না। কীভাবে রাঁধবেন? বলে দিচ্ছি নোট করে নিন।

কী কী উপকরণ লাগবে?
মুরগির মাংসের খিচুড়ি তৈরি করতে লাগবে হাফ কেজি ছোট ছোট করে পিস করা চিকেন, হাফ কেজি গোবিন্দভোগ চাল, ঘি, তেল, নুন, সামান্য চিনি, আদা কুচি, লঙ্কা কুচি, টমেটো কুচি, এক চামচ গোটা গরম মশলা, ২৫০ গ্রাম মুগ ও ২৫০ গ্রাম মুসুর ডাল, এক বাটি কুচানো পেঁয়াজ, অল্প রসুনকুচি, ঝাল অনুযায়ী লঙ্কা গুঁড়ো, হলুদ গুঁড়ো।

আরও পড়ুন: পুজোয় পদ্মার ইলিশে রাঁধুন বাংলাদেশের ভুনা ইলিশ

পদ্ধতি: সুস্বাদু মাংসের খিচুড়ি তৈরি করতে প্রথমে একটা পরিস্কার প্রেশার কুকারে তেল গরম করে নিয়ে গোটা গরম মশলা ফোঁড়নে দিন। তেল গরম হয়ে এলে তাতে কুচোনো পেঁয়াজ, আদা, লঙ্কাকুচি, রসুন কুচি দিয়ে ভাল করে ভাজুন। ভাজা ভাজা হয়ে এলে এতে ছোট ছোট পিস করা মুরগির মাংস দিয়ে ভাল করে ভাজুন। সামান্য নুন মিশিয়ে দিন। বেশ কয়েক মিনিট পর ভাজা ভাজা হয়ে গেলে তার মধ্যে টমেটোকুচি দিয়ে ভাজুন। মাখোমাখো হয়ে এলে চাল ও ডাল ঢেলে দিন। এবার একে একে অল্প হলুদ, লঙ্কাগুঁড়ো আরও যা যা মশলা আছে সেগুলি মিশিয়ে দিন। যদি এক কাপ চাল নেন তাহলে দেড় কাপ জল দেবেন। চালের পরিমাণ বুঝে জল নিন। এরপর প্রেশার কুকারে একটা সিটি দিন। সিটি পড়ে গেলে কুকারের ঢাকনা খুলে উপর থেকে বেশ খানিকটা ঘি ও গরম মশলাগুঁড়ো ছড়িয়ে পরিবেশন করুন।

দেখুন অন্য খবর